Mózes második könyve XCIII.

A szövetség megújítása
2Móz 34,1-35
Lekció: 2Kor 3,1-4,6
Az egész történet egy „deja vu”: mintha már olvastuk volna. Isten a hegyen dicsőségének felhőjében, és felhívja Mózest a hegyre, hogy a néppel szövetséget kössön, és felírja a Tízparancsolatot a kőtáblákra. Csak Mózes mehet fel a hegyre, ha bárki más, akár egy elkószáló állat is téved oda, azt meg kell ölni. Mózes negyven napot tölt a hegyen Istennel, és végül lehozza a bizonyság tábláit, és a rájuk írt Tízparancsolatot.
Mindezt már hallottuk, nem? A 19. fejezettől kezdődően már fültanúi voltunk Isten és Izráel szövetségkötésének. Akkor miért van szükség újra erre az egész ceremóniára? 
Egyetlen olyan eseményről olvastunk, ami ezt szükségessé tette: Izráel bűne az aranyborjúval. A nép elhagyta Istenét, és más isteneket választott magának. Ezzel hűtlen lett a kötéshez, a szövetséghez. Eltávolodott Istentől, és a saját útját járta. Ám Isten mégis újra lehajol hozzájuk, és kész megújítani a kapcsolatot a néppel. Kész újra elkötelezni magát mellettük, kész újra arcát feléjük fordítani és kegyelmét rájuk árasztani.
A felszínen mindez csupán egy epizód egy ókori nép életéből. Azonban meg vagyok győződve, hogy nagyon is gyakorlati alkalmazásai vannak az életünkre. Minden bizonnyal vannak itt olyanok, akik keresik Istent és a Vele való kapcsolatot, de még nem kötöttek életre szóló szövetséget Vele. Miért legyek keresztyén? – kérdezheted. A keresztyénekben más kérdések merülnek fel. Miért tarts ki Isten mellett? Miért öldököld a benned lévő bűnt nap-nap után? Miért ne a bűn és világ kínálta gyönyörűséget válaszd? E kérdésekre – és még sokkal többre – ad választ a mostani igerészünk.

1. Isten dicsősége

C. S. Lewis, a Csűrcsavar leveleinek szerzője az ember problémáját a következőben látta: 
„Félszívű teremtmények vagyunk, akik elbolondítjuk magunkat az itallal, szexszel és nagyravágyással, amikor [Isten] végtelen örömöt kínál számunkra. Olyanok vagyunk, mint egy tudatlan gyerek, aki ragaszkodik, hogy a pocsolyában dagassza a sarat, mert nem tudja elképzelni, mit jelent a tengerparti üdülésre való felhívás. Túlzottan könnyen megelégszünk.” (C.S. Lewis: The Weight of Glory, and Other Addresses)
Túlzottan könnyen megelégszünk. Elaltatjuk, becsapjuk, rászedjük a lelkünket mindazzal, amit a világ kínál. Inkább lelünk örömet emberekben, autókban, elismerésben, szórakozásban, mint Istenben. A tengerparti üdülés helyett a sárdagasztást választjuk. Vagy más példát hozva: a háromfogásos, ünnepi ebéd helyett chipsszel és gumicukorral élünk. Miért van ez? Miért kívánjuk Isten oly kevéssé?
Engedjük, hogy Mózes válaszolja meg e kérdést helyettünk. A 8-9. versekben a következőt olvassuk: „8Ekkor Mózes nagy sietséggel földre borult, és lehajtotta fejét. 9És azt mondta: Uram, ha megnyertem jóindulatodat, kérlek, járj közöttünk, Uram! Mert keménynyakú nép ez! Bocsásd meg vétkeinket és gonoszságunkat, és fogadj minket örökségeddé!” Mózesből nem a közömbösség sugárzik, épp ellenkezőleg! Nagy sietséggel imádja Isten, könyörög, hogy ne hagyja el a népet, hanem tegye tulajdonává. Mózes a világ minden kincsét sem adná az Istennel való kapcsolatért. Chips helyett az igazi ennivalót választja: Istent. 
Miért? Megértjük, ha elolvassuk az előző verseket. Mózes épp szemtanúja volt Isten dicsőséges megjelenésének. A látomás annyira lehengerlő, hogy azonnal földre borul, és még többet kér Istenből. Az Isten mellett való döntés nem volt nehéz, mert szembesült Isten dicsőségével. Meggyőződésem, hogy a mi problémáinkra is ez a megoldás. Mi adhat tüzet önmagad mindennapos megöldökléséhez? Mi motivál, hogy a világ helyett Istennek élj? Meggyőződésem, hogy az, ha látod Isten dicsőségét: az Ő ellenállhatatlan erejét, szemkápráztató fenségét, és a Vele való kapcsolat gyönyörteli kívánatosságát. 
Szeretnék a mostani szakasz alapján bemutatni valamit annak az Istennek a dicsőségéből, aki szövetséget ajánl magával. Három részt emelek ki a felolvasott igéből.
Isten dicsősége az Ő gyöngéd erejében. Isten dicsősége először is jelen van az Ő gyöngéd erejében. 
„5Az ÚR pedig leszállt a felhőben, odaállt mellé, és ő nevén szólította az URat. 6Az ÚR pedig elvonult előtte, és így kiáltott: Az ÚR, az ÚR, irgalmas és kegyelmes Isten, késedelmes a haragra, nagy az irgalmassága és igazsága. 7Irgalmas marad ezerízig, megbocsát hamisságot, vétket és bűnt. De nem hagyja a bűnt büntetlenül, meglátogatja az atyák vétkéért a fiakat és unokáikat harmad- és negyedízig.”

Ezt a részt már tanulmányoztuk a múlt alkalommal. Isten ereje nyilvánvaló már a megjelenésben is: a fényessége olyan erős, hogy ha Mózes szembesülne vele, rögtön szörnyethalna – éppen ezért csak „hátulról”, nagyon korlátozottan látja Isten dicsőségét, ám ez is elég ahhoz, hogy egyből térdre hulljon és imádja Istent. Isten tehát erős, és erről beszélnek szavai is. Ő könyörül, akin könyörül – azaz nincs semmilyen erő, amely Őt kényszeríthetné vagy szándékától eltéríthetné. Isten a legyőzhetetlen harcos, a gyenge sarok nélküli Akhilleusz, aki minden csatát megnyer, aki számára nincs ellenfél.
Ám Istennek ez a felfoghatatlan hatalma egy gyöngéd erő. Úgy mutatkozik be, mint aki kegyelmes és könyörül. Isten mindenhatóságát népe javára, megváltására használja. Túlárad irgalma, ezer nemzedéket is átfog kegyelme, türelme hosszan tart. 
Isten dicsősége jellemének e gyönyörű egyensúlyában rejlik. Az a kéz, amely a pusztító özönvizet a földre bocsátotta, ugyanaz, amely az atomokat és sejteket megalkotta. Habár energiája nagyobb, mint egy cunaminak, mégsem csak rombolni képes, hanem hatalmas kezéből képes pajzsot formálni, és azt védőn az Ő juhai köré rakni, és őket a sátán minden tüzes nyilától, a pokol minden támadásától megvédeni.
Isten dicsősége az Ő hatalmas csodáiban. Másodszor Isten dicsősége megmutatkozik az Ő hatalmas csodáiban. 
„10Az ÚR pedig azt mondta: Íme, szövetséget kötök. Egész néped előtt csodákat teszek, amilyenek nem voltak az egész földön egyetlen nép között sem, és meglátja az egész nép, amely között vagy, az ÚR cselekedeteit. Mert csodálatos az, amit veled cselekszem. 11Jegyezd meg magadnak, amit ma parancsolok neked. Íme, kiűzöm előled az emóriakat, kánaániakat, hettitákat, perizzieket és jebúsziakat.”

A zsidók nem keveset láttak már eddig is Isten csodáiból. A kígyóvá változó bot, a tíz csapás, a Vörös-tenger kettéválasztása: mind-mind azt mutatták, hogy Isten a természet fölött áll. Ám Isten azt mondja, hogy ez csak a kezdet. Népének történelmét csodák fogják végigkísérni. Ez így is lett: amikor a nép bevonult Kánaán földjére, a Jordán kettévált. Jerikó kőfalai kártyavárként omlottak össze. A nap megállt Józsué kérésére. És a csodák csak sokszorozódtak, amikor Isten Fia megjelent a Földön. Ő szólt, és a vihar elállt. Kérésére a vekni kenyér többezerszeresére szaporodott. Kiáltott, és halottak jöttek elő sírjukból.
Ahogy Isten mondja, e tettek valóban csodálatosak, lenyűgözik és ámulatba ejtik az embereket. Ráhábbal együtt egész Jerikó rettegett, amikor Isten csodáiról halott. A Jézust követő tömeg többször is felkiáltott: sohasem láttak ilyet Izráelben! 

Isten tettei páratlanok és utánozhatatlanok. Isten pedig örömét leli abban, hogy megmutassa hatalmát, és választott népe érdekében, ha kell a földet is megrengesse, az egeket is meghajlítsa, és népeket űzzön ki előlük. 
Isten dicsősége Mózes arcán. Végül Isten dicsőségéről beszélt Mózes arca is.
„29Amikor Mózes a Sínai-hegyről lejött, kezében volt a bizonyság két táblája. Mikor a hegyről leereszkedett Mózes, nem tudta, hogy arcbőre sugárzik, mivel Istennel beszélt.”

El tudjuk képzelni, hogy milyen lehet Isten fensége, ha a Vele való kapcsolattól a bűnös, halandó Mózes arca sugározni kezdett? Ráadásul mindehhez tegyük hozzá azt, hogy Mózes csupán „hátulról” látta Istent. Vajon milyen lehet Isten dicsősége elölről? Milyen lehet Isten fensége a mennyben, ahol nincs szükség napra, mert Isten maga világít ott? Gondolj bele abba, hogy a nap egy nagy gáztömeg, amely fényét a hidrogén héliummá való átalakulása során szabaduló energiából nyeri. Ám Istennek nincs teste, Benne nem zajlik magfúzió – mégis e fizikai világban fényessége meghaladja a napét (ApCsel 26,13)! Mindez a fény Isten tökéletes jelleméből fakad – milyen hatalmas Isten Ő!
Nem csoda, ha Mózes nem gondolkozott azon, hogy akarja-e Isten szolgálni, és a közelében kíván-e maradni. De a java csak most jön. A Szentírás ugyanis azt mondja, hogy mindaz, amit Mózes látott Isten dicsőségéből elhalványul az Újszövetségben tapasztaltakhoz képest.

„7Ha pedig a halálnak betűkkel kőbe vésett szolgálata annyira dicsőséges volt, hogy Izráel fiai nem tudtak Mózes arcára nézni arcának múló dicsősége miatt, 8hogyne volna még inkább dicsőséges a Lélek szolgálata? … 18Mi pedig az Úr dicsőségét mindnyájan fedetlen arccal tükrözzük, és az Úr Lelke dicsőségről dicsőségre ugyanarra a képre formál át minket.” (2Kor 3,7-8. 18)
Amikor Jézus Krisztus eljött, még mélyebben láthattunk bele Isten lényébe és dicsőségébe. Őbenne láttuk az isteni természet tökéletességét: láttuk igazságát, irgalmát, szeretetét, hatalmát. A kereszten pedig láttuk, hogy Isten feláldozza a Egyszülöttjét, a tökéletes Fiút értünk, bűnösökért, hogy könyörülhessen mindazokon, akik Hozzá fordulnak. Mindezt azért tette Isten, hogy tátott szájjal ámuljunk kegyelmétől, és Fiának vére árán mi is osztozzunk a dicsőségben, hogy az Ő Fiának képe bennünk is kirajzolódjon.
Amikor Isten szövetségét ajánlja nekünk, ezt a dicsőséget kínálja. Magához hív, fényt és életet adó közelségébe azzal az ígérettel, hogy olyan tökéletessé formál, hogy eljön majd az idő, hogy fedetlen arccal szemlélhetjük Istent nemcsak „hátulról”, hanem szemtől szembe.

Ezért jelentős, hogy Isten szövetséget kínált nemcsak a zsidóknak, hanem Neked is. Isten hív Jézus Krisztuson keresztül most is magához, hogy borulj le előtte, bánd meg bűneidet, és kérd az Ő kegyelmét. Isten hív Krisztuson keresztül, hogy állj fel bukásodból, újulj meg langymelegségedből, vesd el bűneidet, és újítsd meg a szövetséget. Azért kell Istenhez jönnöd, azért kell Krisztusba vetned bizalmadat, mert minden más eszme, szórakozás, tárgy vagy kapcsolat halvány semmi Istenhez mérve. Ahogy Ézsaiás is kifejezte: „Miért adnátok pénzt azért, ami nem kenyér, és fizetséget azért, ami nem elégíthet meg? Hallgassatok, hallgassatok rám, hogy jót egyetek, és kövér falatokban gyönyörködjék a lelketek!” (Ézs 55,2) Bolond vagy, ha mást szolgálsz.
2. Mit kér Isten?

Mindeddig láttuk Isten kegyelmét, hogy lehajol hozzánk, és kész könyörülni. Ám ez nem azt jelenti, hogy mi tétlenek vagyunk. Isten minden, emberrel való szövetségkötésében megadja az emberi oldalt, a mi felelősségünket is. Mit kér Isten tőlünk a szövetség megújításakor? Két dolgot.
Az első kérés negatív, azaz Isten azt mondja, hogy mi ne tegyünk: „12Vigyázz magadra, nehogy szövetséget köss annak a földnek lakosaival, amelyre bemész, mert csapdává válnak számodra.” Ebben és a következő versekben (12-17.) Isten azt kéri, hogy szívünket és imádatunkat ne adjuk senki másnak, csak Neki. Ezért kéri, hogy ne kössön Izráel szövetséget a kánaáni népekkel – emlékezzünk, a szövetség mély, bensőséges kötődés, amely az ókorban jelentette a másik nép isteneinek elismerését is. Kéri továbbá, hogy törjenek össze minden pogány oltárt, ne csináljanak egyetlen bálványt sem, sőt ne is engedjék, hogy gyermekeik istentelen emberekkel kössenek házasságot. A lényeg azon volt, hogy Izráelnek őriznie kellett magát a hamis vallások befolyásától. Tisztának kellett maradnia Isten számára.

Hogyan alkalmazhatjuk mindezt ma? Természetesen nem azt kéri Isten, hogy romboljuk le a Királyság Termeket vagy a mecseteket. Nem is azt, hogy szakítsuk meg a kapcsolatot mindenkivel, aki nem keresztyén. Isten népe ma nem egy országban él, mint Izráel, hanem hitetlen társadalmakban. Isten elvárja, hogy szeressük és keressük a javát az ateistáknak és minden más vallású embernek. Azonban Isten kéri, hogy tartsuk távol magunkat minden istentelen köteléktől. Három konkrét helyzet jut eszembe. Nem vállalhatunk közösséget semmilyen hamis istentiszteletben: azaz nem mehetünk részt olyan alkalmon, ahol nem a Biblia Istenét hirdetik hűségesen. Ez igaz a nem keresztyén vallásokra, de a hitehagyottá vált keresztyén egyházakra is. E helyeken nincs semmi keresnivalónk, hiszen ott gyalázzák Istent, és ez elfordíthatja szívünket. Másodszor távol kell tartani magunkat minden istentelen, bűnre vivő társaságtól. Nem a hitetlen ismerősökkel van a probléma, hanem azokkal a társaságokkal vagy helyzetekkel, ahol kompromisszumokba kényszerülünk, és nem tudunk tisztán, Isten engedelmesen megmaradni. Harmadszor pedig ez a rész óv minket a felemás igától: azaz keresztyén csak keresztyénnel köthet házasságot. Ha ehhez nem tartjuk magunkat, az csapdává válik, és elfordíthatja szívünket az Úrtól. Ne kísértsük magunkat könnyelműséggel, hogy úgyis meg tudunk majd állni!

Ez a vers a kapcsolatok erejéről beszél. Isten óv minket a szoros istentelen kapcsolattól, mert nagy hatása van életünkre. Azonban ebből következik az is, hogy keresztyénekként felelősségünk egymást erősíteni az Isten iránti imádatban. Gyülekezeti tagok, keresztyén barátok, buzdítjátok-e egymást Isten imádatára és az engedelmességre? Beszéltek-e magatok között Isten szépségéről, amit az Igéből megértettetek? Keresztyén házastársak, milyen erős a házasságotok lelki, Istent tisztelő dimenziója? A sok feladat és a gyereknevelés terhe mellett irányítjátok-e egymás figyelmét a Mindenség Urára?
A negatív mellett azonban ott a pozitív oldal is. Isten nemcsak azt kéri, hogy népe tartsa távol magát az istentelen befolyástól. Ez még nem elég. Ha távol vagyunk Isten ellenségeitől, még nem biztos, hogy közel vagyunk Istenhez. Éppen ezért a 18-26. versek arra szólítanak fel, hogy adjuk oda elménket és egész lényünket Isten imádásra. Hogyan? Négy alkalmazást vonhatunk le.
1. Isten beszél a zsidók évi három ünnepéről, amelyen kötelező volt részt venni, hogy azokon Istent imádják. A páska az egyiptomi megváltásra, a hetek ünnepe és a betakarítás ünnepe pedig Isten gondviselésére emlékeztetett. Az Újszövetségben nincsenek ilyen ünnepek, mert ezek mindegyike Jézus Krisztus áldozatára mutatott előre. Ő a mi Megváltónk, és Ő az, aki rólunk gondot visel. Vagyis az ünnepekből fakadó felszólítás ma így hangzik: bízd az életedet Krisztusra, és így imádd Istent! Bízd rá bűneidet ugyanúgy, mint anyagi gondjaidat vagy aggodalmaidat. Ő hű Megváltó, és gondot tud viselni rólad.

2. Isten imádása magában foglalja az időnket is. Ezért szólít fel Isten arra, hogy a hét egy napját teljesen neki szenteljük. A parancs ma is érvényes, csak nem szombat, hanem vasárnap az Istennek elkülönített nap. Keresztyén testvérem, vedd komolyan ezt a napot! A gyülekezeti istentiszteleti alkalmat ugyanúgy, mint a magányban vagy családban eltöltött idődet. A vasárnap az Úrral való „randevú” napja, ezt rendelte Isten, hogy különösen gyönyörködj benne, foglalkozz vele, és szolgáld Őt!
3. Isten imádása nemcsak az időnket, hanem a pénztárcánkat is érinti. Az Ószövetségben ugyanúgy, ahogy az Újszövetségben az adakozás mutatta az Istennek alárendelt életet. Vizsgáld meg magad, testvérem, a pénztárcádban is Isten van az első helyen? Te is tartod magad ahhoz a parancshoz, hogy nem jelensz meg üres kézzel az Úr színe előtt?
4. Végül pedig Isten azt kéri tőlünk, hogy rakjuk az első helyre a Vele való kapcsolatot és az Ő imádását. Mindennapi életünkben sok nehéz helyzetbe kényszerülhetünk, ahol áldozatokba kerül, ha Istent részesítjük előnyben. Lehet, hogy egy bibliaóráért vagy imaközösségért le kell mondanod dolgokról, vagy más téren szenvedsz hátrányt, ha Istent választod. Az izraelitáknak is megvoltak a maguk kísértései: odaadjam-e Istennek az állatom elsőszülöttét? Ha többnapos ünnepre utazom el, vajon mi lesz itthon a védtelenül hagyott földdel? Ha aratás idején szombaton nem dolgozok, meg fogok-e élni jövőre? Ám ahogy Isten őket bátorította, úgy Téged is: ne aggódj, Istennek soha senki nem volt adósa! Tedd Őt az első helyre, legyen az Ő imádata fontos reggel, délben és este – és egyre inkább látni fogod az Ő dicsőségét, és elváltozol az Ő hasonlatosságára. Ámen.



5

